Komisijos reglamentas (EB) Nr. 763/2003
2003 m. balandžio 30 d.
iš dalies pakeičiantis Reglamentą (EB) Nr. 2768/98 dėl pagalbos privačiam alyvų aliejaus sandėliavimui sistemos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EB) Nr. 1513/2001 [2], ypač į jo 12a straipsnio trečią pastraipą,
kadangi:
(1) 1998 m. liepos 20 d. Tarybos reglamento, iš dalies pakeičiančio Reglamentą Nr. 136/66/EEB dėl bendro aliejų ir riebalų rinkos organizavimo su pakeitimais, padarytais Reglamentu 1513/2001 [3] 5 straipsnyje numatyta, kad dėl pastarojo reglamento Reglamento Nr. 136/66/EEB 12a straipsnis turi būti atšauktas nuo 2004 m. lapkričio 1 d. o ne nuo 2001 m. lapkričio 1 d., leidžiant tokiu būdu pratęsti tam tikrų rinkos priemonių, įskaitant pagalbos privačiam saugojimui sistemos, galiojimą. Minėtame 12a straipsnyje numatyta, kad tais atvejais, kai smarkiai sutrikdoma rinka tam tikruose Bendrijos regionuose, galima įgyvendinti pagalbos privačiam maišyto alyvuogių aliejaus saugojimui sistemą;
(2) siekiant įgalinti vykdyti pirmo spaudimo alyvuogių aliejaus privataus saugojimo didmenomis sutartis iki 2001 m. spalio 31 d., reikėtų atitinkamai iš dalies pakeisti Komisijos reglamento (EB) Nr. 2768/98 [4] su pakeitimais, padarytais Reglamentu (EB) Nr. 1081/01 [5], 1 straipsnio 2 dalį. Siekiant teisinio aiškumo, reikėtų numatyti, kad šis reglamentas būtų taikomas nuo 2001 m. lapkričio 1 d.;
(3) šiame reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2768/98 1 straipsnio 2 dalyje data "2001 m. spalio 31 d." pakeičiama į "2004 m. spalio 31 d."
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2001 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. balandžio 30 d.